
Kuusalu Keskkooli ruumikitsikusele on kooli arengukavades ja Kuusalu valla hariduskomisjonis tähelepanu pööratud aastast 2009. (Kuusalu Keskkooli arengukava 2009-2011, kinnitatud Kuusalu Vallavolikogu poolt 26. august 2009).
Neli aastat tagasi oli teema arutlusel Kuusalu vallavalitsuse istungil.
Meie prognoos arvestab:
· Kuusalu valla rahavastikuregistri andmeid külade kohta, mis asuvad meie koolile lähemal kui teistele valla koolidele;
· naabervaldadest traditsiooniliselt meie koolis käinud külade lapsi;
· klassiruumide mahtuvust.
I klassi klassikomplektide arv õppeaastate lõikes:
2016/17 - 3 klassi
2017/18  - 3 klassi
2018/19 - 4 klassi
2019/20 - 3 klassi 
2020/ 21 - 3 klassi
2021/22 - 2 klassi
Sel õppeaastal on meil 31 klassikomplekti, sealhulgas 3 väikeklassi. Kasutame hetkel 32 klassiruumi, millest üks on õpetajate tuba, aga see on ka viimane mahutavuse piir, sest vastavalt riiklikule õppekavale tuleb mitmeid õppeaineid õpetada tasemerühmades (näiteks B1 ja B2 tase võõrkeeltes, kitsas ja lai matemaatika, õppesuunapõhised ja valikainete tunnid ja tasemerühmad eesti keeles, võõrkeeltes ja matemaatikas). 
2016/17 õppeaastast tuleks:
· lugemissaalis tunniplaanijärgsete tundide andmine viia miinimumini, selleks vaja uut klassiruumi;
· tööle võtta eesti keele ja inglise keele õpetajad, kes vajavad ka kabinetti, siis on ka võimalik moodustada tasemerühmi põhikooli 2. ja 3. astmes;
· taastada õpetajate tuba ja siis saame praeguse õpetajate ruumi sisse seada taas lastevanematega vestluste ruumiks (PGS kohaselt peab iga klassijuhataja korra õppeaastas viima läbi õpilase ja tema vanemaga arenguvestluse)
Alates õppeaastast 2017/18 kuni 2019/20 on vaja igal aastal juurde vähemalt ühte klassiruumi, mis kataks äärmise vajaduse, kuigi ei võimalda luua tasemerühmi põhikooli       3. astmes.
Lisaks vajame kaasaegse hariduse andmiseks loodusainete laboriruumi – keemia-, bioloogia- ja füüsikatundide paremaks läbiviimiseks, kus on olemas kogu riiklikus õppekavas nõutud katseteks ja uurimistööks vajalik varustus.
Nelja õppeaasta pärast on põhikooliosa kahes klassis 4 ja ülejäänutes 3 ning gümnaasiumiosa klassides 2 klassikomplekti, seega on meil 35 klassikomplekti. 
Samuti on meil äärmiselt kitsas:
· klassides (vt Klassiruumide pindala, kus on õpilaste arv märgitud algklasside koduklassides; Tervisekaitsenõuded koolidele, mida me ei täida: Õpperuumi pindala peab olema vähemalt 2,0 m2 põhikooli õpilase kohta, õppetöökoha kaugus tahvlist võib olla 2 kuni 10 m, õpilase õppetöökohakaugus välisseinast ja akendest peab olema vähemalt 0,7 m, koolipinkide ja -laudade asetus ning õpperuumi seadmete paigutus peab võimaldama õpilastel ja õpetajal vabalt liikuda, ohutult läbi viia õppekavakohast tegevust ). Seoses sellega ei ole võimalik õppetööd läbi viia kaasaegsel tasemel, ega kasutada uusi metoodikaid, nagu näiteks ümberpööratud klassiruum, rühmaõpe, üldõpe, mitut klassi hõlmav õppetöö;

Ideaalne lahendus oleks tervisekaitse nõuetele vastava uue algklasside hoone ehitamine.

· sööklas (õpilased istuvad 4 kaupa 1,4 meetristel pinkidel (seega 35 cm ühele õpilasele), 220 õpilast sööb 120 m2 pinnal);

Ideaalne lahendus söökla laiendamine ja marmiidi sisseseadmine.

· koridorides (algklasside koridoris on pinda 0,5 m2  õpilase kohta, mis on liiga vähe, et seal noorema kooliastme õpilasele kohaselt aktiivselt liikuda ja puhata);

Uus algklasside hoone lahendaks ka selle mure.

· garderoobides (meil on 406 kappi 593 õpilasele, põrandapinda koos kappidega ühele õpilasele on 0, 44 m2). 

Kuigi pind väheneb on esmaseks lahenduseks uute kappide muretsemine. Ideaalne on ka selle mure puhul uue algklasside hoone rajamine.
Puudub võimalus vajalikul tasemel läbi viia õppetööd erivajadustega lastega (vaikuse ruum, mänguruum). 

Soovime veel lisada:
Õpetajate töötingimused on muutunud palju kitsamaks, sest oleme pidanud väikeklassid paigutama senistesse õpetajate vaheruumidesse, samuti olime sunnitud sel õppeaastal ühe esimese klassi paigutama õpetajate tuppa. Algklasside tugiõpe toimub ka õpetajate toas.
Samuti oleme pidanud klassina kasutusele võtma lugemissaali, mis teeb keeruliseks lugemissaali kasutamise selleks ettenähtud otstarbeks (õpilaste iseseisev töö, lugemis- ja raamatukogutunnid, külalislektorite loengud ja koosolekute pidamine).
Alates 2016/17 õppeaastast vajame, nagu eelpool kirjeldatud, uusi õpetajaid, aga nende leidmine on raske kogu Eestis. Nagu näitavad möödunud õppeaastal korraldatud konkursid, räägib meie kooli kahjuks see, et meil ei ole täiskohaga tööle tulevale uuele õpetajale pakkuda oma kabinetti, vaid õpetaja peab oma õppevahenditega käima erinevates klassides.
Oleme käesolevaks õppeaastaks leidnud hädapärased lahendused ja õppetöö toimub. Loodame, et meie ruumiprobleemile leitakse lahendus ja saame läbi viia oma õppetööd heal tasemel.



 






